google/wiki40b huggingface dataset:
רומי גולדמינץ

רומי בנימין גודלמינץ (בפלמית: Romi Benjamin Goldmuntz ‏, 8 ביולי 1882- קרקוב - 13 במאי 1960 אנטוורפן) היה איש עסקים ומנהיג קהילתי וציוני יהודי-בלגי, יליד פולין שמילא תפקיד חשוב בתעשיית היהלומים באנטוורפן. נודע גם כפילנתרופ ואספן אמנות.

קורות חיים

רומי גולדמינץ נולד בקרקוב, בתקופת השלטון האוסטרו-הונגרי.
בגיל צעיר היגר לבלגיה ולמד ליטוש יהלומים. בשנת 1902 פתח בית מלאכה משלו לעיבוד יהלומים
בשנת 1920 מפעלו באנטוורפן כבר העסיק כ- 600 עובדים. רומי גולדמינץ ואחיו לאופולד נמנו עם הלקוחות החשובים (sightholder) של החברה (DTC) Diamond Trading Company), חברת בת של הקונצרן דה בירס. 
למחרת הכיבוש הנאצי נמלט לקוניאק והאיץ שם בעמיתיו להימלט לאנגליה. בסוף יולי 1940 הגיע ללונדון ויחד עם איש העסקים הרמן שאמיסו יזם את הקמת לשכת ההתקשרות של תעשיית היהלומים ( Correspondence Office for (the) Diamond Industry), אשר בשיתוף פעולה עם ראש עירית אנטוורפן קאמיל הויסמנס ועם הנהגת יהודי בריטניה, רשמה ואחסנה יהלומים בבריטניה עד תום המלחמה. 
 
בתום מלחמות העולם שכנע רבים מהגולים לחזור לגור ולפעול בבלגיה.
החל משנת 1951 ועד מותו החזיק רומי גולדמינץ ביהלום המפורסם "ויטלסבאך הכחול"  שנמכר קודם לאלמוני על ידי בני משפחת המלוכה הבווארית ויטלסבאך. אחרי מותו היהלום נמכר על ידי יורשיו של גולדמינץ לאיל הון גרמני. 
היה פעיל ציוני נלהב, תרם לעליית הנוער, לשיקום יתומים מקרב ילדים ניצולי שואה  ולהקמת מוזיאון לאמנות בנתניה (שלא האריך ימים והפך מאוחר יותר לבית הספר לפיתוח מנהיגות של צה"ל ומתקן נופש של האגודה למען החייל) (בית גולדמינץ).

הנצחה

מרכז לתרבות יהודית ובית הכנסת הגדול ואן דן נסטליי המשופץ (1958) באנטוורפן נקראים על שמו.
פוטו מצוי

תיאור

הפוטו הוא מין פרימיטיבי מאוד בקבוצת הפרימטים ונראה כמו הבסרקיון ממשפחת הראקוניים שבסדרת הטורפים, אך הוא קרוב דווקא ללמורים ולקופים וכן לאדם. הוא יצור איטי בינוני באורך 30–39 ס"מ ושוקל 600-1,600 גרם בממוצע. האצבעות של הפוטו ייחודיות מאוד ובעלי אגודל ענקי האוחז את הענף במקביל לעוד 3 אצבעות ארוכות יותר מהרגיל ואצבע אחת קטנה וחסרת שימוש (האצבע). לפוטו מערכת שיניים של למורים ואף אדום בעל ריריות העוזרות בהרחה. הוא פעיל בלילות ובעל עיניים צהובות הרואות בחושך ואוזניים גדולות, צמודות לעור. בנוסף יש לפוטויים בלוטות ריח לשני המינים, כשקים מתחת לזנבם. החלק האחורי של הגוף לא שימושי כ"כ והוא אינו מנתר כמו שאר קרוביו. אורך הזנב 3–10 ס"מ והפרווה זהובה.

אקולוגיה

הפוטו הוא יצור לילי החי ביערות גשם ויערות הרריים באפריקה הטרופית מגינאה במערב ועד קניה במזרח. הוא ממעט לרדת לקרקע. הפוטויים הם יחידאים ואגרסיביים ויתקפו (למעט בעונת הרבייה) כל פוטו אחר.
כמרבית הפרימטים, הפוטו הוא אוכל-כול בעל ידיים זריזות. 65% מתכולת הקיבה של פרט שנותח הכילו פירות והשאר קליפות עץ (21%) וחרקים (10%). הפוטו זריז מספיק כדי לצוד ציפורים או עטלפים חולפים. הוא גם יכול לנשוך קליפות עצים כדי להגיע למוהל העץ והוא ניזון מחרקים שעירים וארסיים שאף יצור אחר לא אוכל.
הוא נטרף לעיתים נדירות בטבע. לפוטו רצועת צוואר גדולה בעלת זיז קוצני העלול לגרום לפציעה אם נושכים אותו. הפוטו נצמד לענף ומתקפל כמו פנגולין עד שהזיז מגן עליו. הפוטו הוא שוכן עצים גבוהים ויוצא בלילות, מה שמונע מטורפים כמו עופות דורסים, אריות, נמרים ואף שימפנזות לטפס אליו. עם זאת, נצפתה קבוצה אחת של שימפנזות שהצליחה למצוא את הפוטויים במהלך היום ואז הם דוקרים אותם למוות בענפים. הקטנים עלולים להיטרף גם על ידי נחשי חנק, נמרים, זבד דקלים אפריקני, זבד אפריקני ועיטים שונים. הם נאכלים גם על ידי שבטים מקומיים שונים.
פישוט לשוני

פישוט לשוני הוא התהליך המובנה של עריכת מידע ועיבודו, לשם הפיכתו לפשוט, ברור, מובן וקל להבנה.
לדוגמה, ויקיפדיה קיימת בשפות רבות – ביניהן גם 'English' (אנגלית). אך קיימת גם ה"שפה" המיוחדת 'Simple English' ('אנגלית פשוטה' או 'אנגלית מפושטת'), בה הערכים כתובים במשלב לשוני נמוך יותר, על-מנת שיהיו קלים יותר לקריאה ולהבנה.

שימושים

הפישוט הלשוני מקובל במדינות רבות בעולם, כאחד האמצעים להנגשה לשונית וקוגניטיבית. הוא משמש להנגשת מידע לאנשים, שיש להם קשיים בהבנה לשונית, כגון אנשים עם מוגבלות שכלית התפתחותית ואנשים שזו לא שפת האם שלהם (כמו מהגרים או עולים חדשים).
רוני בלקין

ביוגרפיה

נולד ברמת השרון, בנם של זיוה ופסח בלקין שהיה ראש המועצה החמישי של רמת השרון בין השנים 1969–1978.
למד בבית הספר גולן ובשנת 1975 עבר ללמוד בפנימיה הצבאית לפיקוד שפעלה אז בתל אביב כחלק מרצונו לשרת ביחידה מובחרת.
בשנים 1971–1977 היה חניך ומדריך בתנועת הנוער העובד והלומד.
בשנת 1991 סיים בהצלחה לימודי תואר ראשון בחוג לניהול וכלכלה באוניברסיטת תל אביב.
במאי 2018 הכריז בלקין על מועמדות לראשות עיריית רמת השרון, בהמשך דרכו של אביו, פסח בלקין, שכיהן כראש המועצה החמישי של רמת השרון, בין השנים 1969–1978. בבחירות לרשויות המקומיות באוקטובר 2018 הוא קיבל כמעט 31.7% מהקולות ועלה לסיבוב השני מול ראש העיר המכהן, אבירם גרובר, שחסרו לו קולות בודדים כדי לעבור את סף ה-40% בסיבוב הראשון. בסיבוב השני קיבל בלקין 46.03% מהקולות. סיעתו "רמת השרון 1" זכתה במנדט אחד ובלקין נבחר למועצת העיר.

שירות צבאי

התגייס לצה"ל בשנת 1978 ושירת בסיירת מטכ"ל כלוחם וכקצין.
בשנים 1992–1993 פיקד בלקין על גדוד 50 (בזלת) של חטיבת הנח"ל. לאחר מכן השתחרר מצה"ל. בהמשך, שב בלקין לשירות קבע, ובשנים 1995–1997 פיקד על יחידת מגלן, והוביל אותה בלחימה ברצועת הביטחון בלבנון. בין היתר פיקד על היחידה במבצע ענבי זעם.
בשנים 2000–2002 פיקד על חטיבת העמקים, בין היתר במבצע חומת מגן. לאחר מכן פיקד בשנים 2003–2004 על חטיבת הבקעה. בלקין פיקד על החטיבה בלחימה נגד הטרור הפלסטיני באינתיפאדה השנייה. לאחר מכן שימש כסגן מפקד עוצבת הפלדה. בשנים 2007–2008 חזר לפקד על חטיבת הבקעה.
באפריל 2018 העניק הרמטכ"ל רב-אלוף גדי אייזנקוט דרגת תת-אלוף במילואים לבלקין, במסגרת תפקידו כראש צוות התכנון באוגדה 98.

חיים אישיים

בשנת 1992 נישא לעו"ד רוני פלוזניק, אותה הכיר עוד במהלך לימודיהם המשותפים באוניברסיטה, שהייתה חוקרת בכירה ברשות לניירות ערך ושותפה במשרד עורכי הדין של יעל גרוסמן. לזוג נולדו שני בנים: רועי ועמרי. בדצמבר 2016 הלכה רוני לעולמה כתוצאה ממחלת ריאות נדירה.
לאחר שחרורו מצה"ל התמנה כסמנכ"ל פעילות חוץ של קבוצת נקסטקום והוביל מטעם החברה שורה של מיזמים ופרויקטים בינלאומיים בתחומי אנרגיה מתחדשת, תקשורת ובינוי במזרח אירופה ובאפריקה.
מתגורר ברמת השרון, בה משמש כחבר הוועדה החקלאית, חבר הנהלת בית הראשונים וחבר הנהלת המוזיאון הגאולוגי העירוני.
אתר הנופש דיסנילנד פריז

תחבורה

האתר ממוקם כ-30 קילומטרים מזרחית לפריז, ולצורך הקמתו הוקמת תחנת רכבת של ה-RER בכניסה לאתר, כמו כן לאתר מגיעות רכבות ה-TGV.

היסטוריה

בעקבות הצלחת הפארק דיסנילנד שבקליפורניה החלה חברת וולט דיסני כבר בשנת 1975 לתכנן הקמת פארק באירופה. בין היתר נשקלו צרפת, בריטניה, איטליה וספרד כמיקומים אפשריים, אולם בריטניה ואיטליה הוצאו מהרשימה שהתברר כי אין בהם די שטחים מישוריים המתאימים לפארק.
אזור אליקנטה בספרד נראה בתחילה מתאים - הן מבחינת פני השטח והן מבחינת האקלים הזהה לזה של פלורידה אולם התברר שאת האזור פוקדות רוחות המיסטראל ועל כן נבחרה לבסוף צרפת כמועמדת יחידה. מרנה לה ול נבחרה בשל קרבתה לפריז ומיקומה המרכזי בצרפת בפרט ובאירופה בכלל (האתר נמצא במרחק 4 שעות נסיעה ממקום מגוריהם של 68 מילון תושבים, ובמרחק שעתיים טיסה ממקום מגוריהם של 300 מיליון תושבים).
מייקל אייזנר, מנכ"ל דיסני באותה עת חתם על ההסכמים עם ממשלת צרפת בדצמבר 1985, והקמת האתר החלה באוגוסט 1988. בדצמבר 1990 נפתח במקום מרכז מידע לציבור המתאר את האתר. במקביל להקמת אתר דיסנילנד החלו ההכנות גם להקמת "אולפני דיסני אם ג'י אם פריז" שצפוי היה להיפתח ב-1996.
האתר נפתח בשם "אתר יורו דיסני" (Euro Disney Resort) ואתר הנופש הראשון נקרא "יורודיסנילנד" (Euro Disneyland) ונפתח ב-12 באפריל 1992. מספר המבקרים הראשוני היה נמוך ביותר - במקום 500,000 מבקרים שהיו צפויים להגיע ליום הפתיחה הגיעו עשרות אלפים בודדים, ובהמשך הגיעו אף פחות מבקרים והאתר נקלע לחובות. מניחים כיום כי האתר שנפתח היה גדול מידי ביחס למספר המבקרים הצפוי ביום הפתיחה, והחברה הייתה צריכה לפתוח רק חלקים ממנו ולבנות את שאר האתר בהמשך. בעיות נוספות נבעו מאי הבנות תרבותיות - הפארק סירב למכור יין במסעדותיו, ועל כן מבקרים צרפתים נמנעו מלהגיע אליו - כמו כן המסעדות בפארק הגישו אוכל צרפתי בעיקרו אולם המבקרים בפארק רצו לאכול אוכל אמריקאי.
בעקבות הכישלון נדחה הקמת פארק האולפנים, ולכשהוקם שונה שמו.
ב-1 באוקטובר 1994 שינה הפארק ואתר הנפוש את שמם ל"דיסנילנד פריז", ובהמשך נוספו לפארקים מתקנים נוספים ומסעדות הפונות לטעם האירופאי. הפארק החל להניב רווחים בשנת 1995.
במרץ 2002 הודיעה הנהלת הפארק על הקמת פארק אולפני וולט דיסני - אולם מספר המתקנים בפארק זה היה קטן ביותר, ומספר המבקרים בו מועט.
אמנם באותה שנה הפארק הניב רווחים, אולם בשנים לאחר מכן הפארק הפסיד, והוא עדיין שרוי בחובות העולים על 2 מיליארד דולרים.
באתר הנופש מבקרים כ- 12 מיליון מבקרים בשנה, ומאז הקמתו ביקרו בו למעלה מ-150 מיליון מבקרים.
נשר בנגלי

תיאור

המין הקטן ביותר במין נשר (Gyps). משקלו בין 7.5-3.5 ק"ג. אורכו בין 85-75 ס"מ. ומוטת כנפיו 1.8–2.1 מטר
.
ללא הבדל בין זכרים ונקבות. ראשו וצווארו ללא נוצות בצבע סגלגל. הנוצות בבסיס צווארו בצבע לבן (ומכאן שמו באנגלית White-rumped vulture). נוצות גופו גופו נעים בין ירוק מתכתי לטורקיז בוהק. ושחור עד אפור כסוף. גבו בצבע לבן. מקורו בצבע כסוף. זנבו קצר וכהה. החלק הפנימי של כנפיו בצבע לבן. עינו בצבע צהוב-חום. פריטים צעירים כהים יותר ולוקח להם 5-4 שנים עד שהם מקבלים את צבעי הפריטים הבוגרים.

התנהגות

מאכלס בעיקר אזורים פתוחים המיוערים בדלילות, לעיתים נצפה בקרבת ערים וכפרים.
פעיל בעיקר בשעות הבוקר כאשר השמש מחממת את האוויר ויוצרת את זרמי האוויר הדרושים לו לדאייה. מהירות דאייה ממוצעת בין 80-90 קמ"ש. וגובה תעופה מקסימלי עד כ-9,000 רגל.
בדומה ליתר הנשרים, גם נשר זה אוכל נבלות, ולעיתים ניזון גם מעצמות יבשות ושברי גולגולות.
בהודו ניזון בעיקר מפגרי בקר וגופות בני אדם הנקברים בקבורת שמים.
מין זה נחשב מזיק למטעים שכן נוהג לנוח בקבוצות על עצים, אשר מתכסים בצואתם.

רבייה

עונת הרבייה בין אוקטובר למרץ. הזכר בונה קן בקוטר של כמטר אחד בדרך כלל על צמרות עצים ולעיתים במצוקים, נוהג לקנן בקבוצות כאשר זוגות נוספים מקננים על עצים סמוכים.
לרוב, הנקבה מטילה ביצה אחת שעליה שומרים 2 ההורים. מן הביצה בוקע אפרוח בגודל של כ-15 ס"מ לאחר 52-45 יום. נשי ההורים מאכילים את הגוזל. הגוזלים עוזבים את הקו לאחר תקופה של כשלושה חודשים.
מלון סבוי (לונדון)

מלון סבוי (באנגלית: Savoy Hotel) הוא מלון הממוקם בסטרנד, בסיטי של וסטמינסטר במרכז לונדון. הוא נבנה בידי האמרגן ריצ'רד ד'וילי קארט ומומן ברווחי אופרות גילברט וסאליבן שלו. המלון נפתח ב-6 באוגוסט 1889, והיה הראשון בקבוצת המסעדות והמלונות סבוי, שהייתה בבעלותה של משפחת קארט במשך למעלה ממאה שנה. היה זה גם מלון המותרות הראשון בבריטניה, שהציג תאורת חשמל ברחבי המלון, מעליות, אמבטיות בתוך רוב החדרים המרוהטים בפאר, מים זורמים קרים וחמים וחידושים אחרים. קארט שכר את המנהל סזאר ריץ ואת השף אוגוסט אסקופייה, שביססו נורמות חסרות תקדים של שירות, בידור והסעדה שמשכו משפחות מלוכה ואורחים וסועדים עשירים נוספים. וינסטון צ'רצ'יל לקח תכופות את ממשלתו לאכול ארוחת צהריים במלון.
המלון היה ליוזמה המוצלחת ביותר של קארט. להקות המלון, Savoy Orpheans, ו-Savoy Havana Band, התפרסמו, ובדרנים אחרים (שהתארחו לעיתים קרובות בסבואה) כללו את ג'ורג' גרשווין, פרנק סינטרה, Lena Horne ונואל קווארד. אורחים נודעים אחרים כללו את אדוארד השביעי, אנריקו קארוזו, צ'רלי צ'פלין, הארי טרומן, ג'ודי גארלנד, בייב רות, לורנס אוליבייה, מרילין מונרו, ג'ון ויין, המפרי בוגארט, אליזבט טיילור, ברברה סטרייסנד, החיפושיות ורבים נוספים.
המלון מנוהל כיום בידי Fairmont Hotels and Resorts. הוא מכונה "המלון המפורסם ביותר בלונדון."  ונותר אחד מהמלונות היוקרתיים והמפוארים ביותר בלונדון, המכיל 268 חדרים ומשקיף על נופו של נהר התמזה אל מול Savoy Place ורציף התמזה.  המלון סגור מאז דצמבר 2007 בשל שיפוץ מקיף והוא צפוי לפתוח את דלתותיו מחדש באוקטובר 2010. עלות השיפוץ נאמדת ב-220 מיליון פאונד, היות שבעיה מבנית עיכבה את ביצועו.
ברגלניצה שטיפ

היסטוריה

המועדון נוסד בשנת 1921 ושיחק בליגה המקדונית הרפובליקאית שהייתה הליגה השלישית במערכת הליגות של יוגוסלביה. בסוף עונת 1963/1964 הגיע למקום הראשון בליגה ועלה בפעם הראשונה לליגה השנייה ביוגוסלביה. המועדון שיחק לסירוגין בליגה השנייה ובליגה השלישית ביוגוסלביה. בעונת 1980/1981 הגיע לרבע גמר הגביע היוגוסלבי והפסיד לקבוצת ולז' מוסטר.
בעונת 1992/1993 לאחר התפרקות יוגוסלביה עבר לשחק בליגת העל המקדונית ולאחר עונה אחת ירד לליגה השנייה של מקדוניה. המועדון שיחק לסירוגין בליגה השנייה ובליגת העל המקדונית. בעונת 1999/2000 הגיע לשמינית גמר הגביע המקדוני. בעונת 2000/2001 הגיע לשמינית גמר הגביע המקדוני והפסיד לקבוצת בלאסיקה. בעונת 2004/2005 הגיע לרבע גמר הגביע המקדוני והפסיד לקבוצת בשקימי. בעונת 2005/2006 הגיע לחצי גמר הגביע המקדוני והפסיד לקבוצת שקנדיה. בעונות 2006/2007, 2007/2008 הגיע לשמינית גמר הגביע המקדוני והפסיד לקבוצות דריטה ומילאנו קומאנובו בהתאמה.
בסוף עונת 2009/2010 עלה מהליגה השנייה לליגת העל המקדונית. המועדון משחק ברציפות בליגת העל המקדונית מעונת 2010/2011. בעונה זו הגיע לרבע גמר הגביע המקדוני והפסיד לקבוצת נפרדוק. בעונת 2011/2012 הגיע לרבע גמר הגביע המקדוני והפסיד לקבוצת טורנובו. בעונת 2012/2013 הגיע לשמינית גמר הגביע המקדוני והפסיד לקבוצת שקנדיה. בעונת 2013/2014 הגיע לחצי גמר הגביע המקדוני והפסיד לקבוצת רבוטניצ'קי קומטל סקופיה.
מגדל בנק דיסקונט

היסטוריה

הבניין הוקם בין השנים 2003–2006 על ידי חברת "משולם לוינשטיין", על מגרש בגודל של כארבעה דונם שבו ניצב קודם לכן מבנה ההנהלה הישן של הבנק. המבנה הקודם נהרס, ותחילה הוקמו 13 הקומות הראשונות של המבנה. הוא אוכלס בחלקו ולאחר מכן הושלמו 17 הקומות הנותרות. את הבניין תכנן האדריכל עמי מור. קבלן הביצוע הייתה חברת "אל-הר הנדסה" מקבוצת קרדן נדל"ן.
עלות ההקמה הסתכמה בכ-50 מיליון דולר. בבניין 30 קומות מעל פני הקרקע ושבע קומות נוספות מתחתיה. הוא מתנשא לגובה של 118 מטר ושטחו 22,000 מ"ר. במגרש החניה של המגדל 240 מקומות חניה.
המגדל מאוכלס על ידי הנהלת בנק דיסקונט, אשר רכשה 14 מתוך 30 הקומות של המגדל תמורת 200 מיליון שקל, ועל ידי משרדים נוספים אשר אכלסו את יתר 12 הקומות. את בניין מנהלת חברת "נכסי אריאל". בשנת 2007 רכשה חברת "ישראלום נכסים", שבבעלות אנשי העסקים מתיו ברונפמן ושלום פישר, את הקומה ה-27 של המגדל דיסקונט תמורת כ-16.5 מיליון שקל.
בקומה ה-28 נמצאת שגרירות אוסטרליה ובקומה ה-30 שגרירות ברזיל.
מתנות לאביונים

מתנות לאביונים היא אחת מהמצוות הנוהגות בחג פורים, והיא חלה על גברים ונשים כאחד. המצווה מחייבת כל אדם להעניק מתנות במהלך החג לשני אביונים לפחות, מתנה אחת לפחות לכל אחד.

מקור המצווה

מקור המצווה במגילת אסתר, באיגרת שכתב מרדכי היהודי ליהודים הגרים בכל מדינות המלך אחשוורוש:
וַיִּכְתֹּב מָרְדֳּכַי אֶת הַדְּבָרִים הָאֵלֶּה, וַיִּשְׁלַח סְפָרִים אֶל כָּל הַיְּהוּדִים אֲשֶׁר בְּכָל מְדִינוֹת הַמֶּלֶךְ אֲחַשְׁוֵרוֹשׁ, הַקְּרוֹבִים וְהָרְחוֹקִים. לְקַיֵּם עֲלֵיהֶם לִהְיוֹת עֹשִׂים אֵת יוֹם אַרְבָּעָה עָשָׂר לְחֹדֶשׁ אֲדָר וְאֵת יוֹם חֲמִשָּׁה עָשָׂר בּוֹ, בְּכָל שָׁנָה וְשָׁנָה. כַּיָּמִים אֲשֶׁר נָחוּ בָהֶם הַיְּהוּדִים מֵאוֹיְבֵיהֶם, וְהַחֹדֶשׁ אֲשֶׁר נֶהְפַּךְ לָהֶם מִיָּגוֹן לְשִׂמְחָה וּמֵאֵבֶל לְיוֹם טוֹב, לַעֲשׂוֹת אוֹתָם יְמֵי מִשְׁתֶּה וְשִׂמְחָה וּמִשְׁלוֹחַ מָנוֹת אִישׁ לְרֵעֵהוּ וּמַתָּנוֹת לָאֶבְיוֹנִים.
— מגילת אסתר, פרק ט', פסוקים כ'-כ"ג
לפי התיאור במגילת אסתר, ראשיתו של חג פורים הייתה בחגיגות ניצחון ספונטניות בעקבות ניצחון היהודים בשושן הבירה ובכל ערי ממלכת פרס, ולאחר שסוכלה מזימתו של המן להשמיד את יהודי הממלכה. רק שנה לאחר הניצחון ביקש מרדכי לעגן את החגיגה כאירוע שנתי, ואז הוסיף למנהגי החג גם הענקת מתנות לאביונים. בעקבות דרישת מרדכי נקבעה המצווה המחייבת, הענקת מתנה לשני נזקקים לפחות.

מדיני המצווה

בתלמוד הבבלי מדייק רב יוסף שישנו חיוב לשלוח שתי "מתנות" לשני אביונים, מן הריבוי בפסוק "מתנות" (לפחות שתיים) "לאביונים" (לפחות שניים). בעקבותיו פוסק הרמב"ם:
וחייב לחלק לעניים ביום הפורים, אין פחות משני עניים; נותן לכל אחד מתנה אחת, או מעות או מיני תבשיל או מיני אוכלין, שנאמר "ומתנות לאביונים" - שתי מתנות לשני עניים. ואין מדקדקין במעות פורים, אלא כל הפושט ידו ליטול, נותנין לו; ואין משנין מעות פורים, לצדקה אחרת.
— משנה תורה לרמב"ם, הלכות מגילה וחנוכה, פרק ב', הלכה ט"ז
הפוסקים דנו בכמות הכסף שעל אדם לתת לעני ביום הפורים; יש שאמרו שמספיק לתת פרוטה אחת לכל עני, היינו סכום כסף מינימלי. דעה אחרת היא שיש לתת לכל אחד מהעניים כסף בכמות שניתן לקנות איתה מנה לאכילה. במקרה שאדם לא מצא עני לתת לו, יכול להפריש סכום לתת לעני שימצא, גם אם יתן בפועל רק לאחר החג.
זמן חיוב המצוה הוא ביום שבו קוראים את המגילה, ולכן כאשר לא קוראים את המגילה בפורים עצמו (כמו למשל בפורים משולש) מחלקים את המתנות לאביונים ביום י"ד, שבו קוראים את המגילה. הסיבה לכך היא "מפני שעיניהם של עניים נשואות למקרא מגילה".

חשיבות המצווה

הרמב"ם כותב בספרו כי מצווה זו היא החשובה מבין מצוות חג הפורים:
מוטב לאדם להרבות במתנות אביונים, מלהרבות בסעודתו ובשלוח מנות לרעיו; שאין שם שמחה גדולה ומפוארה, אלא לשמח לב עניים ויתומים ואלמנות וגרים, שהמשמח לב האמֵללים האלו מידמה בשכינה, שנאמר: "כִּי כֹה אָמַר רָם וְנִשָּׂא, שֹׁכֵן עַד וְקָדוֹשׁ שְׁמוֹ--מָרוֹם וְקָדוֹשׁ, אֶשְׁכּוֹן; וְאֶת-דַּכָּא, וּשְׁפַל-רוּחַ, לְהַחֲיוֹת רוּחַ שְׁפָלִים, וּלְהַחֲיוֹת לֵב נִדְכָּאִים." (ישעיהו נז, טו).
— משנה תורה לרמב"ם, הלכות מגילה וחנוכה, פרק ב', הלכה י"ז
יורדן יובצ'ב

ביוגרפיה

יובצ'ב נולד בפלובדיב, בולגריה.
באולימפיאדת ברצלונה (1992) סיים יובצ'ב במקום 55 בתחרות קרב רב אישי, במקום 53 בתרגיל קרקע, במקום 58 בתרגיל קפיצות, במקום 58 בתרגיל מקבילים, במקום 77 בתרגיל מתח, במקום 34 בתרגיל טבעות ובמקום 37 בתרגיל סוס סמוכות. בתחרות הקבוצתית הוא סיים במקום עשירי.
באולימפיאדת אטלנטה (1996) סיים יובצ'ב במקום רביעי בתרגיל טבעות, במקום 17 בתחרות קרב רב אישי, במקום 13 בתרגיל קרקע, במקום 20 בתרגיל קפיצות, במקום 29 בתרגיל מקבילים, במקום 16 בתרגיל מתח ובמקום 29 בתרגיל סוס סמוכות. בתחרות הקבוצתית הוא סיים במקום שישי.
לאחר המשחקים האולימפיים עבר יובצ'ב יחד עם קראסמיר דונב ואיוון איוונוב, לארצות הברית והשתקע בדטרויט, מישיגן שכן רצה כפי שעמיתיו הבולגרים להתחרות באופן מקצועי בארצות הברית. למרות שהתגורר בארצות הברית נשאר נאמן למולדתו והתחרה עבור בולגריה.

מדליה אולימפית

באולימפיאדת סידני (2000) זכה יובצ'ב בשתי מדליות ארד, בתרגיל הטבעות בתוצאה של 9.787 נקודות ובתרגיל הקרקע בתוצאה של 9.762 נקודות. נוסף לכך, הוא סיים במקום שמיני בתחרות קרב רב אישי, במקום 15 בתרגיל מקבילים, במקום 29 בתרגיל מתח, במקום 33 בתרגיל סוס סמוכות ובמקום 39 בתרגיל קפיצות.

אלוף עולם וכוכב האליפות

באליפות העולם שנערכה בגנט, בלגיה בשנת 2001 זכה יובצ'ב ב-3 מדליות, 2 זהב ו-1 ארד, יותר מכל מתעמל אחר. מדליות זהב, בתרגיל קרקע ביחד עם מריאן דרגולסקו מרומניה בתוצאה של 9.550 נקודות ובתרגיל טבעות בתוצאה של 9.775 נקודות. מדליית ארד, בתחרות קרב רב אישי בתוצאה של 56.085 מקודות, אחרי פנג ג'ינג מסין (56.211 נקודות) ואיוון איוונקוב מבלארוס (56.124 נקודות).
באליפות העולם שנערכה בדברצן, הונגריה בשנת 2002 זכה יובצ'ב בשתי מדליות כסף, בתרגיל קרקע בתוצאה של 9.675 נקודות ובתרגיל טבעות בתוצאה של 9.675 נקודות ולא הצליח להגן על תאריו.
באליפות העולם שנערכה באנהיים, קליפורניה, ארצות הברית בשנת 2003 זכה יובצ'ב בשתי מדליות זהב, בתרגיל קרקע ביחד עם פול הם מארצות הברית בתוצאה של 9.762 נקודות ובתרגיל טבעות ביחד עם דמוסטנס טמפקוס מיוון בתוצאה של 9.787 נקודות.

סגן אלוף אולימפי

באולימפיאדת אתונה (2004) זכה יובצ'ב בשתי מדליות, כסף וארד. מדליית כסף, בתרגיל טבעות בתוצאה של 9.850 נקודות ובמדליית ארד בתרגיל הקרקע בתוצאה של 9.775 נקודות. 
באולימפיאדת בייג'ינג (2008) סיים יובצ'ב במקום שמיני ואחרון בגמר בתרגיל טבעות בתוצאה של 15.525 נקודות. בשלב המוקדמות הוא דורג במקום השני בתוצאה של 16.275 נקודות
באולימפיאדת לונדון (2012), השתתף יובצ'ב בפעם השישית ברציפות משחקים האולימפיים, שיא של כל הזמנים למתעמל. הוא זכה לכבוד לשאת את דגל בולגריה בטקס הפתיחה. בתחרות עצמה, הוא סיים במקום שביעי בתרגיל טבעות בתוצאה של 15.108 נקודות. 
בפברואר 2013 פרש יובצ'ב מהשתתפות בספורט תחרותי.

חייו האישיים

יובצ'ב נשוי ואב לבן. הוא אימן מתעמלים והתאמן בעצמו באוקלהומה ובטקסס לפני שחזר לבולגריה בשנת 2007. בשנת 2009 נבחר לנשיא איגוד ההתעמלות הבולגרית.
עמית רהב

ביוגרפיה

רהב הוא בריטי במקור וגדל בהרצליה. בין השנים 2010–2013 למד במגמת תיאטרון בתיכון אלון ברמת השרון. בין השנים 2011–2013 היה חבר בלהקת "על הבמה" בהרצליה ובמסגרתה שיחק בהצגות "לחלום בשיר" בתפקיד קורוס בפסטיבל הצגות ילדים לשנת 2011 וב"המסע לארץ הצעצועים" בתפקיד סופרמן בפסטיבל הצגות ילדים לשנת 2012.
לרהב יש 5 אחיות - אחות אחת ביולוגית וארבע מנישואים חדשים של שני הוריו. הוא צמחוני מאז היותו בן 9. את שירותו הצבאי עשה בתיאטרון צה"ל. הוא למד פיתוח קול אצל תמיר חיטמן.

בטלוויזיה

מנובמבר 2014 עד ספטמבר 2016 שיחק באחד התפקידים הראשיים בארבע עונותיה של הסדרה "משפחה שולטת", בה גילם את דמותו של חנן קרפלמנדליך.
בשנת 2015 שיחק בסדרת הנעורים של ערוץ 10 "להתבגר", אותה יצרה גלילה רון־פדר-עמית, ושמבוססת על סדרת הספרים שלה "להתבגר". באותה שנה דיבב בסדרת האנימציה "אי-שרדות: המירוץ". וכן, שיחק בתפקיד אורח בסדרה האמריקאית שיצר גידי רף, "דיג" אשר צולמה בארץ.
בשנת 2016 שיחק בתפקיד ראשי בסדרת הנעורים של ערוץ זום בHOT, "סוסי פרא", בתפקיד נדב. בנובמבר אותה שנה החל לשחק באחד התפקידים הראשיים בסדרת הנעורים "פלאשבק" בערוץ הילדים ב-HOT, בה הוא מגלם את דמותו של אביב, נער הומוסקסואל היוצא במהלך הסדרה מהארון. על תפקידו בסדרה זכה רהב לשבחים ועניין תקשורתי רב.
בשנת 2018 החל לשחק בקומדיית המצבים "טרנינג" בערוץ KidZ בהוט.

בקולנוע

בשנת 2018 שיחק בתפקיד ראשי בסרט האימה "מקוללים", בבימויו של יבגני רומן.

בתיאטרון

רהב שיחק במספר מחזות. בשנת 2013 שיחק במחזה "יוסף וכתונת הפסים המשגעת" בתיאטרון הרצליה, ובהצגה "שמלת השבת של חנה'לה".
החל משנת 2015 משחק במחזה "חושים" המוצג בסמינר הקיבוצים.
שייח' מנצור

שייח' אושורמה מנצור (ערבית: شيخ منصور, 1732- 1794), המוכר גם כאמאם מנצור ("האמאם המנצח"), היה ראשון מנהיגי ההתנגדות הצ'צ'נית לכיבוש הרוסי בקווקז.

ביוגרפיה

אושורמה נולד באאול אלדעי ליד נהר הסונג'ה ב-1732 בצ'צ'ניה. ב-1784 נבחר לאימאם והכריז מלחמת קודש כנגד השלטון הרוסי. 
שייך מנצור נפל בשבי הרוסי באנפה, קרים  בשנת 1791, ומת בכלאו בשנת 1794. עם לכידתו, פסקה פעילות המרד לזמן מה עד 1811, תחילת מלחמת הקווקז.
שייך מנצור מהווה סמל חשוב במאבק הצ'צ'ני בחדירה הרוסית לצ'צ'ניה, ונחשב למתווה דרכם של מנהיגי ההתנגדות במאתיים השנים האחרונות. בתקופתו של ג'וחר דודייב על שמו נקראו כיכרות בגרוזני ותמונתו הייתה תלויה במשרדו של דודייב.

השערות בקשר למוצאו והשתייכותו הדתית

שייך מנצור, מוסלמי שייתכן והיה צופי שהשתייך לטריקה הנקשבנדית. ישנה גרסה הטוענת שהיה נזיר איטלקי הרפתקן שהמריד את עמי קווקז כנגד הטורקים ואחר כך כנגד הרוסים.
אחיטוב (נכד עלי)

אחיטוב, דמות מקראית, בנו של פנחס בן עלי, ואביו של אחימלך. משפחת כהנים זו הייתה מאוהדות דוד. דמותו נזכרת בספר שמואל א', פרק י"ד, פסוק ג'.
ברשימת שרי דוד המופיעה בספר שמואל ב', פרק ח', פסוק י"ז: "וְצָדוֹק בֶּן-אֲחִיטוּב וַאֲחִימֶלֶךְ בֶּן-אֶבְיָתָר, כֹּהֲנִים", מופיע השם צדוק בן אחיטוב חל שיבוש בסדר השמות. לדעת חוקר המקרא שמעון בר אפרת הסדר הנכון לקריאה הוא : צדוק ואביתר בן אחימלך בן אחיטוב כהנים. 
ברשימת היחס בספר דברי הימים א', פרק ה', פסוקים ל"ג-ל"ד, פסוקים ל"ז-ל"ח נאמר כי אמריה הוליד את אחיטוב, ואחיטוב הוליד את צדוק. נראה שכתיבה זו היא מגמתית ומטרתה לקבוע את ייחוס משפחתו של צדוק למשפחת אהרון הכהן. ברשימת הכהנים המופיעה בספר נחמיה, פרק י"א, פסוק י"א. השם אחיטוב כבנו של מריות מוזכר ברשימות עזרא ונחמיה (י"א, י"א). שני בתי הכהונה האחרים מופיעים פעמים רבות. לא ברור מדוע לא קשר בעל ספר נחמיה את בית אהרון. לדעת חוקר המקרא, מיכאל קוכמן זו מגמת ספרי עזרא ונחמיה שלא להתייחס למשפחת הכהנים השייכת לבית אהרון.
המושב אחיטוב, מושב במועצה אזורית עמק חפר, נקרא על שמו.
בייטרק

המבנה

בנייתו של המגדל הסתיימה בשנת 2002, והוא הוקם במסגרת תנופת הבנייה המונומנטלית שעוברת העיר מאז שהייתה לבירת קזחסטן, בשנת 1997. המגדל הפך לאחד מסמליה המוכרים ביותר של העיר, ובין היתר, הוא מופיע על כל שטרות הטנגה, המטבע של קזחסטן. המגדל מתנשא לגובה של 105 מטר, ומרפסת התצפית שבראשו שוכנת בגובה של 97 מטר, נתון המסמל את שנת הכרזתה של אסטנה לבירה. צורתו של המגדל מזכירה צורת גזע עץ המסתיים בצמרת שענפיה נישאים אל על ולצדדים. בין הענפים שוכן כדור מוזהב בקוטר של 22 מטרים, שבו שוכנת מרפסת התצפית. 
תוכניתו ומראהו של המגדל נועדו להזכיר אגדת עם אודות עץ החיים המיתי וציפור הקסמים, המכונה סימורג (Симург), אשר הטילה את ביצתה בין ענפיו. ממרפסת התצפית נשקף נוף מרחב על העיר, וקבועה בה תבנית טביעת ידו המצופה זהב של נשיא קזחסטן נורסולטן נזרבייב. שלט הקבוע ליד טביעת היד, מעודד את המבקרים להניח את ידם בתבנית ולהביע משאלה, וכשהם עושים זאת נשמע המנון קזחסטן. במגדל שוכנים גם אקווריום גדול וגלריה. בקיץ 2006 נשרפו קומותיו העליונות של המגדל, והכינוי "המאפרה" דבק בו.
קלמן כ"ץ

חייו

קלמן כ"ץ נולד, חי ועבד בתל אביב. בנעוריו היה חבר ומדריך בתנועת הנוער העובד. לאחר מכן התגייס לנח"ל המוצנח והיה ממקימי קיבוץ אור הנר שבנגב. כ״ץ סיים לימודי תואר ראשון ושני בפקולטה לארכיטקטורה ובינוי ערים בטכניון בחיפה ואף לימד שם מספר שנים. 
את דרכו כאדריכל החל במשרדו של אריה שרון ולאחר מכן במשרדו של נחום זולוטוב. במהלך קריירה מקצועית בת למעלה מחמישים שנה תכנן מאות פרויקטים ועסק בתחומי תכנון מגוונים בהם בינוי ערים, מבני ציבור, מבני מגורים, מבני משרדים, שימור מבנים ואתרים ועיצוב עירוני. במשך השנים שימש בתפקידים ציבוריים שונים בהם יו"ר איגוד האדריכלים במחוז תל אביב, חבר בוועדה הארכיטקטונית של עיריית תל אביב וחבר במועצה לארץ ישראל יפה.
היה נשוי לד"ר קציעה כ"ץ, סופרת, בלשנית וחברת האקדמיה ללשון העברית, ואב לארבעה.

עבודתו

קלמן כ"ץ זכה במספר תחרויות תכנון. הבולטת בהן הייתה תחרות לתכנון מחדש של אזור דרום הקריה בת"א. הרעיון לשמר כ-40 דונם משטחה של המושבה שרונה – תחילה כפארק אורבני בלב המע"ר המתוכנן ובהמשך בשילוב עם שימור חלק ממבני המושבה – עמד בבסיס הצעתו של כ"ץ. הצעה זו זיכתה אותו בפרס ראשון בתחרות אדריכלית שנערכה ב-1980 ואשר תוצאותיה הבנויות קורמות עור וגידים בימים אלה.